2.

Záväzky služieb vo verejnom záujme sú: Kapacita a nepretržitosť služieb: Celková kapacita pravidelnej leteckej osobnej a nákladnej dopravy poskytovaná všetkými leteckými dopravcami musí na každej trase zodpovedať minimálne kapacite stanovenej v prílohe I. Ak v akejkoľvek sezóne IATA presiahne priemerná obsadenosť miest na konkrétnej trase 75 %, minimálna kapacita ponúkaná v zodpovedajúcej sezóne v nasledujúcom roku sa musí zvýšiť o daný rozdiel tak, aby tento strop zostal zachovaný. Miesta predané v rámci propagačných kampaní na letenky pre cestujúcich s trvalým pobytom a študentov sa nezapočítajú do tohto limitu. Plánované služby musia byť zabezpečené minimálne počas každého kalendárneho roka a, s výnimkou ďalej uvedených okolností, môžu byť pozastavené len ak sa to oznámi šesť mesiacov vopred. Zníženie prepravnej kapacity musí najskôr odsúhlasiť portugalský štátny úrad civilného letectva a nesmie sa uplatniť skôr ako o šesť mesiacov v prípade, ak by tým celková poskytovaná kapacita klesla pod hranicu určenú v prvom odseku tohto oddielu. Portugalský štátny úrad civilného letectva musí v tom prípade prevádzkovateľovi odpovedať do 30 dní po oznámení. S výnimkou prípadov vyššej moci nesmie počet letov zrušených z dôvodov, ktoré možno priamo pripísať leteckému dopravcovi, prekročiť 2 % z počtu letov plánovaných v danej sezóne, pričom „zrušený let“ znamená neuskutočnenie plánovaného letu, na ktorý bolo rezervované aspoň jedno miesto. V prípade dočasného prerušenia leteckých služieb zapríčineného nepredvídateľnými okolnosťami, prípadmi vyššej moci alebo inými dôvodmi sa musí plánovaná kapacita zvýšiť aspoň o 60 % od okamihu, keď sa môže prevádzka služieb znovu obnoviť, až do sprevádzkovania všetkých letov, ktoré sa pre prerušenie prevádzky služieb neuskutočnili. Ak sa pre nepriaznivé poveternostné podmienky zrušia lety na trasách Lisabon/Horta/Lisabon a Lisabon/Pico/Lisabon, leteckí dopravcovia môžu, ak chcú, pristáť na najbližšom ostrove pod podmienkou, že na vlastné náklady zabezpečia prepravu z ostrova príletu na ostrov, na ktorý bol prílet pôvodne plánovaný. Presnosť: S výnimkou prípadov vyššej moci nesmie viac ako 15-minútové meškanie, ktoré letecký dopravca bezprostredne spôsobil, postihnúť viac ako 15 % letov. Druh používaných lietadiel a prevádzkové podmienky: Letecké služby sa musia poskytovať s použitím prúdových lietadiel s platnou licenciou a s kapacitou minimálne 90 miest na sedenie; pri prevádzke služieb na letiská a z letísk Horta a Pico musia leteckí dopravcovia dodržiavať podmienky uverejnené v „Aeronautical Information of Portugal“ (AIP). Letecké služby na trase Funchal/Ponta Delgada/Funchal sa môžu poskytovať aj s použitím turbovrtuľových lietadiel s platnou licenciou a s minimálnou kapacitou 50 miest. Minimálne frekvencie letov: — na trase Lisabon/Ponta Delgada/Lisabon celoročne minimálne jeden spiatočný let denne medzi 08.00 a 21.00 hod., jeden let za týždeň môže byť kombinovaný spojením Lisabon/Santa Maria/Lisabon, — na trase Lisabon/Terceira/Lisabon celoročne minimálne štyri spiatočné lety za týždeň v rôzne dni medzi 08.00 a 21.00 hod., jeden let za týždeň môže byť kombinovaný spojením Lisabon/Pico/Lisabon, — na trase Lisabon/Horta/Lisabon celoročne minimálne tri spiatočné lety za týždeň medzi 08.00 a 21.00 hod. v dňoch, ktoré po sebe nenasledujú, — na trase Funchal/Ponta Delgada/Funchal celoročne minimálne jeden spiatočný let za týždeň, — na trase Porto/Ponta Delgada/Porto celoročne minimálne dva spiatočné lety za týždeň, v období od októbra do júna vrátane môžu byť kombinované spojením z Lisabonu a do Lisabonu, — na trase Lisabon/Santa Maria/Lisabon minimálne jeden spiatočný let za týždeň, ktorý môže byť kombinovaný spojením Lisabon/Ponta Delgada/Lisabon, — na trase Lisabon/Pico/Lisabon celoročne minimálne jeden spiatočný let za týždeň od piatku do nedele, ktorý môže byť kombinovaný spojením Lisabon/Terceira/Lisabon, — na trase Porto/Terceira/Porto minimálne jeden let za týždeň v období od 1. júna do 30. septembra. Ak je v letovom poriadku poskytnutom leteckým(-i) dopravcom(-ami) plánovaný viac ako jeden spoj za deň, lety sa musia začať a skončiť v čase medzi 06.30 hod. miestneho času v mieste odletu a 00.30 hod. miestneho času v mieste príletu, pričom minimálne jeden let za deň sa musí uskutočniť v čase medzi 08.00 a 21.00 hod. a minimálne tri dni v týždni sa jeden z týchto letov musí uskutočniť do 14.00 hod. Keď leteckí dopravcovia naplnia minimálne frekvencie a kapacity ustanovené v oznámení Komisie, môžu uskutočniť aj ďalšie lety mimo stanovených letových rozvrhov. Využitie tejto možnosti podlieha právne stanoveným prevádzkovým obmedzeniam pre vnútroštátne letiská. Ak je v letovom poriadku poskytnutom leteckým(-i) dopravcom(-ami) na trasách Funchal/Ponta Delgada/Funchal, Lisabon/Santa Maria/Lisabon a Lisabon/Pico/Lisabon a Porto/Terceira/Porto plánovaný viac ako jeden spoj za týždeň, musia sa jednotlivé lety uskutočniť v rôzne dni. Lety na trasách Lisabon/Terceira/Lisabon, Lisabon/Horta/Lisabon a Porto/Ponta Delgada/Porto musia byť rovnomerne rozdelené na celý týždeň. Ak je celkový počet letov všetkých prevádzkovateľov na jednej trase spolu viac ako 6 (šesť) za týždeň, musí byť zaručený minimálne jeden let za deň. Tarify: 1. Štruktúra taríf musí zahŕňať: a) tarifu pre ekonomickú triedu bez obmedzení, škálu taríf, ktorých výška a podmienky sú prispôsobené rozličným segmentom dopytu (turistické, obchodné, všeobecný náklad a špecifické výrobky atď.); b) tarifu PEX vo výške 233 EUR pre spiatočné lety medzi Azorskými ostrovmi a pevninským Portugalskom a tarifu PEX vo výške 172 EUR pre spiatočné lety medzi Azorskými ostrovmi a Funchalom; c) zvýhodnenú tarifu (ktorá podlieha obmedzeniam) pre cestujúcich s trvalým pobytom a študentov, vyhradenú minimálne pre 10 % miest na sedenie na každej trase v každej sezóne IATA a počet sedadiel a ceny pri každom lete, ktoré určí letecká spoločnosť bez ohľadu na počet dostupných miest, ktoré sa majú použiť pre ostatné tarifné triedy. Táto zvýhodnená tarifa bude aspoň o 30 % lacnejšia ako tarifa pre cestujúcich s trvalým pobytom alebo študentov, minimálne však 120 EUR; d) oproti plnej výške verejnej tarify pre ekonomickú triedu bez obmedzení tarifu zľavnenú o 33 %, na ktorú majú nárok cestujúci, ktorí majú trvalý pobyt aspoň šesť mesiacov v autonómnej oblasti Azory na ostrovoch s priamym spojením na pevninské Portugalsko alebo do Funchalu, ako aj miestni obyvatelia autonómnej oblasti Madeira. e) oproti plnej výške verejnej tarify pre ekonomickú triedu bez obmedzení tarifu zľavnenú o 40 %, na ktorú majú nárok študenti do 26 rokov (vrátane) alebo tí, ktorých miesto trvalého bydliska alebo vzdelávacia inštitúcia sa nachádza v autonómnej oblasti Azory alebo naopak ktorí dochádzajú za štúdiom alebo žijú v inej časti štátneho územia; f) v dňoch, keď nie je žiadne priame spojenie na trase medzi Funchal/Ponta Delgada/Funchal, môžu študenti do 26 rokov (vrátane), cestujúci do autonómnej oblasti Azory alebo z nej, cestovať cez Lisabon za predpokladu, že využívajú služby toho istého leteckého dopravcu na všetkých úsekoch cesty. Zvolený letový poriadok nesmie umožniť medzipristátie v Lisabone; g) maximálna výška nákladných taríf sa uvádza v prílohe II. Každý letecký dopravca použije pre všetky trasy uvedené v oddiele 1 tú istú tarifnú štruktúru bez ohľadu na to, či je miestom odletu/príletu Lisabon alebo Porto, a uplatňuje ju nediskriminujúcim spôsobom. Zľavy však môžu byť občasne poskytnuté na lety z bodu do bodu. Tarify musia byť verejnosti prístupné na predajných miestach a pri odbavovacích priehradkách na letisku. 2. Pre cestujúcich s trvalým pobytom a študentov budú po odčítaní zliav uvedených v bode 1 písm. d) a e) platiť tieto tarify: a) 194 EUR pre cestujúcich s trvalým pobytom v autonómnej oblasti Azory na spiatočné lety na pevninu Portugalska; b) 170 EUR pre cestujúcich s trvalým pobytom v autonómnej oblasti Azory a v autonómnej oblasti Madeira na spiatočné lety na trase Azory/Funchal; c) 151 EUR pre študentov na spiatočné lety medzi Azorskými ostrovmi a pevninou Portugalska; d) 107 EUR pre študentov na spiatočné lety medzi Azorskými ostrovmi a Funchalom. Počnúc rokom 2008 cestovné a tarify uvedené v bode 1 písm. b) a g) a v bode 2 písm. a) až d) budú každý rok preskúmané 1. novembra na základe miery inflácie za predchádzajúci rok uverejnenej v Grandes Opções do Plano (hlavné možnosti plánovania) a ktorú INAC (portugalský štátny úrad civilného letectva) oznámi leteckým dopravcom poskytujúcim služby na príslušných trasách do 30. septembra daného roka. Leteckí dopravcovia budú môcť účtovať poplatok na pokrytie dodatočných nákladov na zvýšenú cenu paliva (DN), ktorý sa bude štvrťročne revidovať, pomocou nasledujúceho vzorca, so zaokrúhlením na jednotku: DN = k × (b – 50,00) kde: DN = dodatočné náklady na palivo OW (v EUR), k = 0,685 × priemerný výmenný kurz USD/EUR za predchádzajúci štvrťrok, b = priemerná cena za barel v USD za predchádzajúci štvrťrok. Leteckí dopravcovia budú môcť takisto účtovať poplatok za rezerváciu a vydanie leteniek v maximálnej výške 16 EUR pri rezervácii a vystavení letenky prostredníctvom svojich predajných miest alebo 4 EUR pri rezervácii a vystavení letenky prostredníctvom telefonického centra. Na rezerváciu a vystavenie leteniek uvedené v bode 1 písm. c) a uskutočnené prostredníctvom telefonického centra alebo predajných miest na letiskách sa vzťahuje poplatok v maximálnej výške 4 EUR. 3. Štát bude podľa podmienok, ktoré budú právne stanovené, dotovať cestu miestnych obyvateľov a študentov za predpokladu, že sa dodržia kritériá a tarify uvedené v bodoch 1 a 2. V roku 2008 bude takáto dotácia predstavovať: — 105 EUR na spiatočnú cestu na trasách: — Lisabon/Santa Maria/Lisabon, — Lisabon/Pico/Lisabon, — Porto/Terceira/Porto. — 86 EUR na spiatočnú cestu na trasách: — Lisabon/Ponta Delgada/Lisabon, — Lisabon/Terceira/Lisabon, — Lisabon/Horta/Lisabon, — Funchal/Ponta Delgada/Funchal, — Porto/Ponta Delgada/Porto. Osobné a nákladné tarify, ak je miestom odletu alebo príletu jedno z letísk v autonómnej oblasti Azory bez priameho pravidelného spojenia na pevninu alebo do Funchal, musia zodpovedať vyššie uvedeným tarifám. Pasažieri cestujúci medzi pevninou a autonómnou oblasťou Azory a medzi autonómnymi oblasťami budú mať nárok na dva poukazy na letenku, z ktorých jeden platí na cestu tam druhý na cestu späť. Pasažieri cestujúci v rámci autonómnej oblasti Azory budú mať nárok na: — dva poukazy na letenku (pre cestujúcich bez trvalého pobytu), — tri poukazy na letenku (pre osoby s trvalým pobytom a študentov), — dodatočný poukaz na letenku na Corvo v dňoch, keď nie je plánované spojenie. V dňoch, keď z ostrova nie je priame spojenie na pevninu alebo do Funchal, cestujúci s trvalým pobytom a študenti môžu byť prepravení cez iné „prístupové miesto“. Okrem uvedených dotácií štát podporí aj dopravné náklady pasažierov cestujúcich na ostrovy alebo z ostrovov bez priameho spojenia na pevninu a do Fuchalu. Pri vyčíslení týchto nákladov na dopravu sa zohľadnia tarify schválené regionálnou vládou Azor pre spojenia v rámci autonómnej oblasti. V prípade, že sa cestujúci s platnou letenkou bez oznámenia nedostaví, môže mu byť udelené penále vo výške, ktorá nesmie prekročiť 20 % príslušnej základnej tarify pre ekonomickú triedu. Tieto záväzky služieb vo verejnom záujme sa budú uplatňovať bez toho, aby boli dotknuté závery tzv. interline dohôd s ostatnými leteckými dopravcami o tarifách uplatniteľných na spojenia do miest alebo z miest iných ako Lisabon, Porto a Funchal. Leteckí dopravcovia môžu letecké služby kombinovať a použiť rovnaké čísla letu za predpokladu, že to povolil portugalský štátny úrad civilného letectva. Predaj leteniek: Pri predaji leteniek sa musí používať minimálne jeden počítačový rezervačný systém. Podmienky transferu: Ak predmetné lety prevádzkujú viacerí leteckí dopravcovia, musia medzi sebou uzatvoriť dohody, ktoré miestnym obyvateľom a študentom cestujúcim na ktorékoľvek letisko v autonómnej oblasti Azory alebo z neho umožnia využívať služby rozličných leteckých dopravcov na rôznych úsekoch ich cesty. Nákladná preprava a poštové služby: Na trasách uvedených v bode 1 sú letecké spoločnosti povinné akceptovať náklad na akýkoľvek ostrov v Azorách a z neho v závislosti od poskytovanej kapacity a v súlade s tarifami stanovenými v prílohe II. Stanovené tarify môžu podliehať dodatočnému bezpečnostnému poplatku najviac 0,10 EUR/kg a palivovej dani na kg vo výške 2 % dodatočných nákladov na palivo (DN) stanovených na základe vzorca uvedeného v bode 2 oddielu týkajúceho sa taríf. V rámci jedného letu musí byť možné prepraviť minimálne dve tony nákladu vrátane pošty, pričom kapacita, ktorú letecký dopravca ponúka, musí byť rovnomerne rozdelená na celý týždeň s týmito minimálnymi hodnotami: — 30 ton za deň na trase Lisabon/Ponta Delgada/Lisabon, — 25 ton v dňoch, keď sa na trase Lisabon/Terceira/Lisabon zabezpečuje minimálna letová prevádzka. Na trase Lisabon/Pico/Lisabon sa musí týždenne zabezpečiť preprava 2 ton nákladu a pošty na jeden spiatočný let. Kapacita prepravy nákladu a pošty pre každý let sa vypočíta na základe tohto vzorca: K = H – (0,75 × S × 97) kde: K = je kapacita prepravy nákladu a pošty jedného letu v kg, H = je celková hmotnosť cestujúcich, batožiny, nákladu a pošty v kg, ktorú je možné prevážať v jednom lietadle v danom sektore (povolené dopravné zaťaženie), rovná sa rozdielu medzi maximálnou povolenou vzletovou hmotnosťou a prevádzkovou hmotnosťou (lietadlo, posádka, pohonné látky, zásobovanie a iné prevádzkové položky), S = je počet miest v lietadle, 0,75 = je koeficient pri obsadení letu na 75 %, 97 = zodpovedá štandardnej hmotnosti dospelého cestujúceho a jeho batožiny (84 kg + 13 kg) podľa JAR-OPS 1.620.